हरिद्वार रेलवे स्टेशन पर पांच साल की बच्ची से रेप, दिव्यांग युवक पर शक  
आरोपी ने बच्ची को प्लेटफॉर्म से उठाया
सीसीटीवी फुटेज में दर्ज हुई वारदात 
पुलिस कर कर रही है आरोपी की तलाश
हरिद्वार रेलवे स्टेशन पर एक पांच साल की बच्ची से रेप का मामला सामने आया है. पुलिस के अनुसार घटना को एक दिव्यांग युवक ने अंजाम दिया है. पुलिस फिलहाल रेलवे स्टेशन और आसपास के इलाकों में लगे सीसीटीवी कैमरे की फुटेज की मदद से आरोपी की पहचान करने में जुटी है. एक वरिष्ठ पुलिस अधिकारी ने बताया कि घटना 10 जुलाई की है. सीसीटीवी फुटेज में आरोपी प्लेटफॉर्म संख्या 6 पर सो रही बच्ची को उसके अभिभावक के बगल में उठाता और फिर उसे लेकर जाता दिख रहा है. 
अधिकारी ने बताया कि बच्ची को प्लेटफॉर्म से उठाने के बाद आरोपी उसे एक सुनसान जगह पर ले जाता है और वहां घटना को अंजाम देता है. पुलिस के अनुसार पीड़ित बच्ची के अभिभावक इस मामले को छुपाने की कोशिश कर रहे थे. घटना के सामने आने के बाद जब पुलिस ने उनसे पूछताछ की तो उन्होंने बताया कि बच्ची के शरीर पर बंदर के काटने के निशान हैं. फिलहाल बच्ची का ऋषिकेश स्थित एम्स अस्पताल में इलाज चल रहा है. एम्स के डॉक्टरों ने बच्ची के साथ रेप की पुष्टि की है. पुलिस की कई टीमें आरोपी की पहचान और गिरफ्तारी के लिए काम कर रही हैं.
गौरतलब है कि बच्चियों से रेप की की यह कोई पहली घटना नहीं है. इससे पहले इसी साल फरवरी में पश्चिमी दिल्ली के नारायणा क्षेत्र में एक 35 वर्षीय व्यक्ति ने पांच साल की एक बच्ची के साथ एक सार्वजनिक शौचालय में कथित तौर पर दुष्कर्म किया था.पुलिस ने बताया था कि यह घटना छह फरवरी को हुई और सोमवार को नारायणा पुलिस थाना को इसकी सूचना मिली. पुलिस उपायुक्त (पश्चिम) मोनिका भारद्वाज ने बताया था कि पीड़िता को मेडिकल जांच के लिए भेजा गया. इस संबंध में मामला दर्ज करके आरोपी को गिरफ्तार कर लिया गया है. भारद्वाज ने बताया था कि आरोपी ‘सुलभ शौचालय' में सफाईकर्मी के तौर पर काम करता था.    
दिल्ली महिला आयोग की अध्यक्ष स्वाति मालिवाल ने ट्विटर पर इस घटना पर गुस्सा जाहिर किया था. उन्होंने ट्वीट में कहा था कि अब नारायणा में पांच साल की बच्ची के साथ 40 साल के व्यक्ति ने दुष्कर्म किया. बच्ची ने काफी तकलीफ झेली और उसके शरीर से काफी रक्तस्राव हुआ है. मैं बच्ची को देखने अस्पताल जा रही हूं. दिल्ली सच में विश्व की ‘रेप कैपिटल' है. भगवान हमारी मदद करें.